# Jeanne Herveux

Jeanne Aline Herveux, bet ganet d'an 10 a viz Kerzu 1885 e Pariz hag aet da Anaon d'ar 16 a viz Genver 1955 e Londrez, a oa un nijerez c'hall.
Merc'h e oa da Emmélie Henriette Herveux, 24 bloaz, aktourez er c'hoariva ; ne voe ket disklêriet anv an tad.
Er sportoù e voe brudet da gentañ, e 1903, goude bezañ kemeret perzh e redadegoù war varc'h-houarn. Daou vloaz goude, hag hi 20 vloaz, e voe degemeret e skipailh an embregerezh Werner hag a farde marc'hoù-houarn, marc'hoù-tan ha kirri-tan e Levallois-Perret abaoe 1897. Bleinañ kirri Werner a reas evit o diskouez : e Crystal Palace Londrez e sevenas ul looping gant ur c'harr ; bleinañ a reas ivez e redadegoù e Deauville, Château-Thierry, Gaillon (Eure) ha Laffrey (Isère). E-pad ur mare berr e voe o redek war marc'hoù-tan Werner ivez.
E 1910 ez eas Jeanne Herveux da zeskiñ leviañ nijerezioù e skol Louis Blériot e Mourmelon (Marne). D'ar 7 a viz Kerzu e tapas ar breved niv. 318 digant an Aéroclub de France, ar pevare maouez goude Raymonde de Laroche (niv. 36), Marthe Niel (niv. 226) ha Marie Marvingt (niv. 281). E meur a nijadeg e kemeras perzh ; da geñver Kib Fémina 1911 (28 Mae–8 Mezheven), ma voe enskrivet dindan an anv Jane Herveu, e nijas a-hed 248 km, ar pezh he lakaas da eil goude al levierez velgiat Hélène Dutrieu (254,12 km) ; 92,4 km/h e oa bet tizh keitat J. Hervieu war un unplaeneg Blériot e Compiègne ha 85,4 km/h hini H. Dutrieu war un daoublaeneg Farman en Étampes, met ur gevezadenn a hed e oa ar gib Fémina.
D'an 22 a viz Kerzu 1911 e tigoras ur skol-leviañ evit ar merc'hed, met buan ez eas da get abalamour ma ne voe ket trawalc'h a zeskardezed.
D'an 18 a viz Eost 1913 e timezas gant Paul Marie Robert Bouzalguet.
Goude ar Brezel-bed kentañ, d'an 3 a viz Ebrel 1919, e voe filmet gant Gaumont oc'h erruout e nijva Issy-les-Moulineaux (Hauts-de-Seine hiziv) o vleinañ ur c'harr Butterosi kent dibradañ en un nijerez Caudron ha nijal dreist Pariz a-benn hadañ bruderezh evit ar c'harr.
Goude-se ez eas Jeanne Herveux d'en em staliañ e Stadoù-Unanet Amerika, ma voe kelennerez war al leviañ a-raok mont da gabellerez. Eno e timezas e miz C'hwevrer 1921 gant an apotiker Philip Catalano.
E 1932 e tistroas da Bariz da geñver digoratur ur skol-leviañ war toenn ar stal Galeries Lafayette.
E Londrez e varvas a-c'houde ur gouezhadenn d'ar 16 a viz Genver 1955.
* Jane Herveux e skol L. Blériot e miz Eost 1911
* J. Herveux war an darvaner nij, 1932

## Levrlennadur

* (fr) ROBIBEAU, Lucien & MIQUEL, Pierre : Les Français du ciel – Dictionnaire historique, Le Cherche Midi, 2005 (ISBN 978-2-7491-0415-7)

## Liammoù diavaez

a vo kavet e Wikimedia Commons.
* (fr) 'Jane Herveu, le risque pour compagnie'. Kavet : 24 Mezheven 2019.
* (fr) 'Femmes pilotes'. Kavet : 24 Mezheven 2019.
* (fr) 'Les femmes etl'aviation'. Kavet : 24 Mezheven 2019.
* (en) 'Early Aviators'. Kavet : 24 Mezheven 2019.

## Notennoù

* 1 2 3 (fr) Dielloù Pariz (pajenn 24). Kavet : 24 Mezheven 2019.
* ↑ (fr) 'Les Vieilles Tiges'. Kavet : 24 Mezheven 2019.
* ↑ (en) - 0011.html 'Flight, 06/01/1912. Kavet : 24 Mezheven 2019.
* ↑ (fr) 'Le Matin, 04/04/1919, p.2, bann 6, pennad 2. Kavet : 24 Mezheven 2019.
* ↑ (en) 'The evening Telegram, 03/05/1921. Kavet : 24 Mezheven 2019.
* ↑ (en) 'Chicago Tribune, 16/01/1955. Kavet : 24 Mezheven 2019.